[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.2.2007

COM(2007)78 τελικό

2004/0047(COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτη περίπτωση στοιχείο γ) της συνθήκης EK, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων και την οδηγία 2001/14/EΚ του Ευρωπαϊκού Κοινοβουλίου και του Συμβουλίου σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2004/0047(COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτη περίπτωση στοιχείο γ) της συνθήκης EK, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων και την οδηγία 2001/14/EΚ του Ευρωπαϊκού Κοινοβουλίου και του Συμβουλίου σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής

(Κείμενο που παρουσιάζει ενδιαφέρον για τον ΕΟΧ)

1. Εισαγωγή

Το άρθρο 251 παράγραφος 2 τρίτη περίπτωση στοιχείο γ) της συνθήκης ΕΚ απαιτεί από την Επιτροπή να γνωμοδοτεί επί των τροπολογιών που προτείνονται από το Ευρωπαϊκό Κοινοβούλιο σε δεύτερη ανάγνωση. Η Επιτροπή γνωμοδοτεί κατωτέρω επί των τροπολογιών που προτείνει το Κοινοβούλιο.

2. Ιστορικο

Ημερομηνία διαβίβασης της πρότασης στο ΕΚ και το Συμβούλιο(έγγραφο COM(2004)139 τελικό – C6-0309/2006 - 2004/0047(COD): | 4 Μαρτίου 2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 9 Φεβρουαρίου 2005 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 28 Σεπτεμβρίου 2005 |

Ημερομηνία έγκρισης της κοινής θέσης με ειδική πλειοψηφία: | 24 Ιουλίου 2006 |

Ημερομηνία γνωμοδότησης του Ευρωπαϊκού Κοινοβουλίου σε δεύτερη ανάγνωση: | 18 Ιανουαρίου 2007 |

3. Αντικειμενο τησ Προτασησ της Επιτροπησ

Με την παρούσα πρόταση και σύμφωνα με τη Λευκή Βίβλο “Η ευρωπαϊκή πολιτική μεταφορών με ορίζοντα το 2010: η ώρα των επιλογών”, η Επιτροπή προτίθεται να συνεχίσει τη μεταρρύθμιση στο σιδηροδρομικό τομέα με το άνοιγμα των διεθνών επιβατικών μεταφορών στον ανταγωνισμό, μέσα στην Ευρωπαϊκή Ένωση .

Πρόκειται για ένα από τα τέσσερα μέτρα που πρότεινε η Επιτροπή στο πλαίσιο της τρίτης δέσμης μέτρων για τους σιδηροδρόμους (τα υπόλοιπα μέτρα αποβλέπουν στη βελτίωση των δικαιωμάτων των επιβατών διεθνών δρομολογίων, στη θέσπιση συστήματος πιστοποίησης των μηχανοδηγών και στη βελτίωση της ποιότητας των σιδηροδρομικών εμπορευματικών μεταφορών).

Η συγκεκριμένη πρόταση προβλέπει ότι από την 1η Ιανουαρίου 2010 οι σιδηροδρομικές επιχειρήσεις που διαθέτουν άδεια και τα απαραίτητα πιστοποιητικά ασφαλείας θα πρέπει να έχουν πρόσβαση στην υποδομή και να εκτελούν διεθνή επιβατικά δρομολόγια στην Κοινότητα.

Για να διαμορφωθούν ρεαλιστικές οικονομικές συνθήκες ανάπτυξης των δρομολογίων αυτών, προτείνεται να επιτραπεί στις σιδηροδρομικές επιχειρήσεις να επιβιβάζουν και να αποβιβάζουν επιβάτες σε οποιοδήποτε σταθμό διεθνούς διαδρομής, καθώς και στους σταθμούς που βρίσκονται στο ίδιο κράτος μέλος. Η δυνατότητα αυτή έχει οργανωθεί κατά τρόπο ώστε να διαφυλαχθεί η οικονομική ισορροπία των συμβάσεων δημόσιας υπηρεσίας, οι οποίες θα μπορούσαν να θιγούν, χωρίς ωστόσο να περιορίζονται υπερβολικά οι όροι λειτουργίας των σιδηροδρομικών επιχειρήσεων που εκτελούν διεθνή επιβατικά δρομολόγια με ανοικτή πρόσβαση.

4. Γνώμη της Επιτροπής σχετικά με τις τροπολογίες τις οποίες ενέκρινε το Ευρωπαϊκό Κοινοβούλιο

Η Επιτροπή μπορεί να αποδεχθεί εξ ολοκλήρου ή εν μέρει τις περισσότερες από τις τροπολογίες που ενέκρινε το Ευρωπαϊκό Κοινοβούλιο σε δεύτερη ανάγνωση. Οι τροπολογίες στις οποίες μπορεί να συμφωνήσει η Επιτροπή είναι εκείνες που αποσαφηνίζουν την πρότασή της, εισάγουν πρόσθετες απαιτήσεις απολογισμού και τροποποιούν ορισμένες διατάξεις επιτροπολογίας με βάση την απόφαση 2006/512/EΚ του Συμβουλίου της 17ας Ιουλίου 2006, η οποία τροποποιεί την απόφαση 1999/468/EΚ του Συμβουλίου.

Τροπολογίες σχετικά με την είσπραξη τελών με σκοπό τη χρηματοδότηση των δημοσίων δρομολογίων (8, 21, 22, 23) : Οι εν λόγω τροπολογίες αποσαφηνίζουν το πεδίο εφαρμογής της είσπραξης τελών και τους όρους διαμόρφωσής τους.

Τροπολογία 11 για την έκταση των συμφωνιών-πλαίσιο : Η εν λόγω τροπολογία εισάγει μια αιτιολογική σκέψη στην προτεινόμενη διάταξη της οδηγίας με σκοπό να παραταθεί σε 15 χρόνια η διάρκεια των συμφωνιών-πλαίσιο σε περίπτωση εξειδικευμένης υποδομής και πολύ μακρόχρονης επένδυσης.

Τροπολογίες για τις απαιτήσεις απολογισμού (13, 24, 25) : Οι τροπολογίες αυτές τροποποιούν τις απαιτήσεις απολογισμού της Επιτροπής. Η τροπολογία 24 εισηγείται την πρόσθεση της εκτίμησης επιπτώσεων της οδηγίας και στις μικρές χώρες της ΕΕ. Στις άλλες δύο τροπολογίες διατυπώνεται η υπόδειξη να επικεντρωθεί η έκθεση του 2012 στην εξέλιξη της προετοιμασίας του ανοίγματος της αγοράς εθνικών επιβατικών δρομολογίων και απαιτείται άλλη έκθεση το 2018 σχετικά με την εφαρμογή της ρήτρας περιορισμού των ενδομεταφορών, έτσι ώστε να διατηρηθεί η οικονομική ισορροπία των δημοσίων δρομολογίων, καθώς και της ρήτρας αμοιβαιότητας. Η Επιτροπή μπορεί να συμφωνήσει στην αξιολόγηση της εξέλιξης της προετοιμασίας του ανοίγματος της αγοράς εθνικών επιβατικών δρομολογίων. Ωστόσο, κρίνει ότι τα δύο θέματα αξιολόγησης που προτείνονται για την έκθεση του 2018 θα πρέπει να μεταφερθούν ενωρίτερα, στην έκθεση του 2012. Οι δύο τροπολογίες απαιτείται να αναδιατυπωθούν, καθόσον δεν έχει πλέον σημασία η αναφορά στο άνοιγμα της αγοράς εσωτερικών επιβατικών δρομολογίων λόγω του γεγονότος ότι δεν ψηφίσθηκε από την Ολομέλεια.

Τροπολογίες για τη διαδικασία επιτροπολογίας (14, 26, 27, 31, 32) : Οι εν λόγω τροπολογίες ευθυγραμμίζουν τις διατάξεις επιτροπολογίας της οδηγίας 91/440/EΟΚ, όπως έχουν τροποποιηθεί με την παρούσα οδηγία, στην απόφαση 2006/512/EΚ του Συμβουλίου της 17ας Ιουλίου 2006.

Λοιπές τροπολογίες (16, 19, 30) : επιφέρουν συντακτικές διευκρινίσεις στην πρόταση της Επιτροπής.

Η Επιτροπή δεν μπορεί, ωστόσο, να συμφωνήσει με την τροπολογία 3, η οποία καταργεί την αιτιολογική σκέψη 8. Η Επιτροπή κρίνει σημαντική, για τη διαφάνεια της διαδικασίας, την απαρίθμηση, στην αιτιολογική σκέψη 8, των κριτηρίων και των διαδικαστικών πτυχών, με κύριο σκοπό να αξιολογείται εάν ένα δρομολόγιο ενδομεταφοράς μπορεί να θεωρηθεί ως διεθνής μεταφορά.

Η Επιτροπή δεν μπορεί να συμφωνήσει με την τροπολογία 2 , διότι δεν έχει νόημα να χορηγηθεί στα νέα κράτη μέλη το δικαίωμα να αναβάλουν κατά 5 έτη το άνοιγμα των εθνικών τους αγορών επιβατικών σιδηροδρομικών μεταφορών εάν η παρούσα οδηγία δεν ανοίξει καθόλου τις εσωτερικές αγορές επιβατικών σιδηροδρομικών μεταφορών.

5. Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της ως ανωτέρω.